Łaz (SN). Něhdźe 50 wopytowarjow mjez druhim z Wojerec, Čorneho Chołmca, Ćiska a Delnjeho Wujězda je minjeny pjatk na serbski wječork pod hesłom „Handrij Zejler – spěwy a fabule“ do Łazowskeje cyrkwje přichwatało. Mjez hosćimi bě wjele čłonow zarjadowarja-spěchowanskeho towarstwa zetkanišćo Dom Zejlerja a Smolerja kaž tež tamniši wjesnjanosta Thomas Leberecht. Tež dwě ukrainskej maćeri a jeju dźěći, kotrež po ćěkańcy we Łazu bydla, su z wulkim zajimom zarjadowanje sćěhowali.
Regionalna rěčnica Domowiny Wojerowskeje župy „Handrij Zejler“ Sonja Hrjehorjowa a Andreas Kirschke staj fabule serbsce a němsce čitałoj. Katrin Goeringowa, Monika Austowa a Rosemarie Kloßowa su jako spěwna trójka z Łaza zarjadowanje ze spěwami „Ha, widźu-li ptačata ćahnyć“, „Tu čerwjenu sukničku“ a „Wusni mój lubuško“ wobrubili. Předsyda towarstwa Reinhardt Schneider so wšěm sobuskutkowacym dźakowaše a farar Christian Huth přitomnych žohnowaše. Na kóncu zarjadowanja su wšitcy hromadźe serbsku hymnu zaspěwali.
szl_Latn szl_Latn